
Erdélyi szarvasgombagyűjtők ember-természet kapcsolatának és a fenntartható szarvasgombagyűjtés lehetőségeinek a tanulmányozása

Ember és természet kapcsolatának kutatása szarvasgombagyűjtőknél Kolozsváron és környékén (Erdély)

¹Sapientia Erdélyi Magyar Tudományegyetem, Környezettudományi Tanszék, Tordai út 4. szám, Kolozsvár, Románia
Az ember-természet kapcsolatának vizsgálata egyre fontosabbá válik a fenntarthatóság, a pszichológia és az emberi jólét területén. A természethez való visszakapcsolódás a fenntarthatóság alapfeltételeként jelenik meg, de gyakorlati megoldások ritkán kerülnek előtérbe. A szarvasgombagyűjtés egy olyan tevékenység, amely gazdasági és rekreációs célokkal is megvalósul, így különösen alkalmas az ember és természet kapcsolatának tanulmányozására. Romániában a szarvasgombagyűjtés szabályozása hiányos, az informális, gyakran illegális keretek közötti tevékenység pedig az élőhelyek pusztulásához vezet. A kutatások ritkán foglalkoznak a szarvasgombagyűjtés fenntarthatóságával, különösen az ember-természet kapcsolódás szempontjából. E kutatás célja, hogy Kolozsvár és környéke példáján keresztül vizsgálja ezt a témát. Az esettanulmány két elméleti keretre és 15 szarvasgombagyűjtővel tervezett interjúkra épül. Az eddigi részeredmények (5 interjú) tartalomelemzéssel (induktív és deduktív kódolás) kerültek feldolgozásra az NVivo Pro 11 szoftver segítségével. A vizsgált interjúalanyok természetkapcsolata (anyagi, érzelmi, tapasztalati, kognitív és filozófiai dimenziókban) szorosan összefüggött a szarvasgombászattal kapcsolatos tudással. Az anyagi dimenzió a természet nyújtotta javakra – különösen a szarvasgombára, mint luxuscikkre – fókuszált, amely gyors jövedelmet biztosít, különösen kutyák használata nélkül. A tapasztalati kapcsolat a gyűjtési folyamat gyakorlati ismereteit tükrözte, amely a fenntarthatóságban játszott szerepet. Az érzelmi kapcsolat a természet iránti érzékenységet, emlékeket és a gyermekkorhoz való kötődést emelte ki. A kognitív dimenzió a tudást és a szakértelmet hangsúlyozta, míg a filozófiai dimenzió a természet és a világkép összefüggéseit vizsgálta. Az interjúalanyok szerint a fenntarthatóság alapja a jogszabályok kidolgozása és betartása, az agresszív gyűjtési módszerek felszámolása, valamint az erdőgazdálkodás és a gombagyűjtés összehangolása lehetne. Eredményeink hozzájárulhatnak a fenntartható szarvasgombászat és az ember-természet kapcsolatának mélyebb megértéséhez.



